Tuulekast

Tuulekast ehk räästakast on maja katuse ja fassaadi üleminekut viimistlev horisontaalne konstruktsioonielement, mis katab ja kaitseb sarikaid.

 Ehituskäik 
Tuulekasti ehitus algab tavaliselt laudise kinnitamisest räästa alumisele küljele, mille alla on soovituslik paigaldada võrk kahjurite eemalehoidmiseks. Tuulekastilaudade paigutus ja suund sõltub vastavalt disainieelistustele. Laudade vahele jäetakse 5-10 mm õhu liikumise jaoks, mis tagab katuse tuulutuse.

Seejärel kinnitatakse mööda katuseserva räästalaud. Tuulekasti ehitamisel on soovitav kasutada mitteroostetavaid kinnitusvahendeid. Korrektsete kinnitus-, tihendus- ja viimistlustehnikate abil tagatakse veepidavus ning kandevõime vihmaveerennide raskusele.

 Vajalikkus 

 Ventilatsioon 
Tuulekasti kõige tähtsam ülesanne on ventileerida katusealust, et vältida ülekuumenemist ja hoida õhuniiskust madalal. Ilma korraliku ventilatsioonita võib seal tekkida niiskusest tingitud hallitus ja puidu mädanemine.

 Viimistlus 
Tuulekast aitab hoonele luua puhast välimust, kattes ära lahtise katuse läbilõike. Samuti võib see olenevalt disainist pakkuda huvitavat arhitektuurilist visuaali, näiteks nikerdustega räästalaudu.

 Kaitse ilmastikumõjude eest 
Ilma kaitseta sarikad võivad ilmastikuga kokkupuutel kahjustuda. Nii tuul kui tugevatest sadudest tingitud niiskus kiirendavad katusekonstruktsiooni amortiseerumist. Tuulekast toimib barjäärina, vähendades mädanemise ja hallituse riski.

 Kaitse kahjurite eest 
Tuulekast tekitab tõkke, mis ei lase lindudel, närilistel ja putukatel räästa või katuse sees pesitseda. See kaitse aitab säilitada hoone konstruktsiooni terviklikkust ning tagab puhta ja tervisliku sisekeskkonna.

 Materjalid 

 Puit 
Puit on traditsiooniline materjal, mida on lihtne töödelda ja mis pakub naturaalset ilu. Võrreldes teiste materjalidega on puit vastuvõtlikum mädanikule, putukatele ja niiskuskahjustustele, seetõttu vajab korrapärast hooldust.

 Teras 
Teras on tuntud tugevuse ja vastupidavuse poolest. Terasest tuulekast on vastupidav ilmastikutingimuste, väänamise, mädanemise ja kahjurite suhtes, tagades pikaajalise lahenduse. Samas võib teras hakata roostetama, kui puudub korrosioonikaitse.

 Alumiinium 
Alumiinium jagab terasega palju eeliseid, kuid kerge kaal muudab selle paigaldamise lihtsamaks. Samuti vajab minimaalset hooldust ning tänu korrosioonikindlusele, on see suurepärane valik niisketesse keskkondadesse. Miinuseks on materjali kõrge hind.

 Vinüül 
Vinüül on vastupidav mädanemisele ja kahjuritele, pakub ilmastikukindlust ning on lihtsasti paigaldatav. Vajab minimaalset hooldust. Samas võib vinüül otsese päikesevalguse käes tuhmuda ning äärmuslikud temperatuurid võivad muuta selle rabedaks. Tihti ei taga vinüülist tuulekastid ka pööninguruumide korralikku ventilatsiooni. 

 Kiudtsement 
Kiudtsement on vastupidav ning tule- ja mädanemiskindlel. Sellel on ka pikk eluiga (ligi 50 aastat), vajab vähest hooldust, kuid raske kaalu tõttu võib materjali paigaldamine olla keeruline.

 Hooldamine 
Üldise katusehoolduse käigus tuleks kontrollida, kas esineb hallitust, pragusid või kahjurite ja lindude tekitatud kahjustusi, ning probleemsed piirkonnad parandada. Tuulekasti pinnale tekkinud sammal, poripritsmed, lehesodi ja muu mustus eemaldada pehme harja ning veega. Samuti puhastada ventilatsiooniavad, sest ummistunud avad võivad põhjustada halva õhuringluse ja siseruumides niiskusprobleeme.

 Viited 

Kategooria:Katus